Document ID: 32007R0504

REGULAMENTUL (CE) NR. 504/2007 AL COMISIEI
din 8 mai 2007
de stabilire a normelor de aplicare a regimului privind aplicarea drepturilor suplimentare la import în sectorul laptelui și al produselor lactate
(versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și al produselor lactate (1), în special articolul 28 alineatul (4),
întrucât:
(1)
Regulamentul (CE) nr. 1598/95 al Comisiei din 30 iunie 1995 de stabilire a normelor de aplicare a regimului privind aplicarea drepturilor suplimentare la import în sectorul laptelui și al produselor lactate (2) a fost modificat de mai multe ori (3) și în mod substanțial. Este necesar, din motive de claritate și de raționalizare, să se codifice regulamentul menționat.
(2)
Regulamentul (CE) nr. 1255/1999 supune importul, în conformitate cu rata dreptului din Tariful Vamal Comun, al unuia sau al mai multor produse reglementate de respectivul regulament la plata unui drept suplimentar, în cazul în care se întrunesc anumite condiții ce rezultă din Acordul privind agricultura (4) încheiat în cadrul negocierilor comerciale multilaterale din cadrul Rundei Uruguay, doar atunci când importurile nu riscă să perturbe piața comunitară sau atunci când efectele ar fi disproporționate în raport cu obiectivul urmărit. Aceste drepturi suplimentare la import pot fi impuse mai ales în cazul în care prețurile la import se situează sub nivelul prețurilor inițiale.
(3)
Se impune astfel stabilirea normelor de aplicare a acestui regim pentru sectorul laptelui și al produselor lactate și publicarea prețurilor inițiale.
(4)
Prețurile la import care trebuie luate în considerare pentru impunerea unui drept suplimentar la import ar trebui să fie verificate pe baza prețurilor reprezentative pentru produsul respectiv pe piața mondială sau pe piața importului comunitar pentru produsul respectiv. Este necesar să se prevadă transmiterea prețurilor în diferite etape de comercializare de către statele membre la intervale regulate, pentru a permite Comisiei să stabilească prețurile reprezentative și drepturile suplimentare corespunzătoare.
(5)
Importatorul poate alege ca dreptul suplimentar să fie calculat pe o bază diferită de cea a prețului reprezentativ. În acest caz, este totuși oportun să se prevadă constituirea unei garanții egale cu suma totală a drepturilor suplimentare pe care le-ar fi plătit în cazul în care calculul ar fi fost făcut pe baza prețurilor reprezentative. Garanția va fi returnată în cazul în care se face dovada, într-un anumit termen, că au fost respectate condițiile de desfacere a lotului respectiv. În cadrul controalelor ulterioare, se impune precizarea faptului că se trece la recuperarea drepturilor respective în conformitate cu articolul 220 din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (5). Este, de asemenea, echitabil să se prevadă ca, în cazul tuturor controalelor, pentru drepturile respective să se acorde o dobândă. Rezultă din controlul periodic al datelor pe care se bazează verificarea prețurilor la import pentru lapte și produse lactate necesitatea, în cazul importului anumitor produse, perceperii unor drepturi suplimentare ținând cont de variațiile prețurilor în funcție de origine. Se impune, prin urmare, publicarea prețurilor.
(6)
Măsurile prevăzute în prezentul regulament sunt conforme cu avizul Comitetului de gestionare a laptelui și a produselor lactate,
ADOPTĂ PREZENTUL REGULAMENT:
Articolul 1
(1) Drepturile suplimentare la import prevăzute la articolul 28 alineatul (1) din Regulamentul (CE) nr. 1255/1999, denumite în continuare „drepturi suplimentare”, se aplică produselor prevăzute în anexa I la prezentul regulament.
(2) Prețurile inițiale prevăzute la articolul 28 alineatul (2) din Regulamentul (CE) nr. 1255/1999 sunt cele prevăzute în anexa I la prezentul regulament.
(3) În sensul prezentului regulament, prin „preț reprezentativ” se înțelege prețul stabilit în conformitate cu dispozițiile articolului 2.
Articolul 2
(1) Prețurile reprezentative prevăzute la articolul 28 alineatul (3) din Regulamentul (CE) nr. 1255/1999 sunt stabilite ținând cont în special de:
(a)
prețurile practicate pe piețele țărilor terțe;
(b)
prețurile ofertă franco frontieră în Comunitate;
(c)
prețurile practicate în diverse etape de comercializare, în Comunitate, a produselor importate.
(2) Prețurile reprezentative sunt stabilite de către Comisie. Acestea rămân în vigoare cât timp nu sunt modificate.
(3) Drepturile suplimentare aplicabile în conformitate cu articolul 4 alineatul (3) sunt stabilite de Comisie în același timp cu prețurile reprezentative.
Articolul 3
Atunci când diferența dintre prețul inițial și prețul la import care trebuie luate în considerare pentru stabilirea dreptului suplimentar în conformitate cu articolul 4 alineatul (1) sau (3), denumit în continuare „preț la import”:
(a)
este inferioară sau egală cu 10 % din prețul inițial la import, dreptul suplimentar este egal cu zero;
(b)
este mai mare de 10 %, dar inferioară sau egală cu 40 % din prețul inițial la import, dreptul suplimentar este egal cu 30 % din suma ce depășește 10 %;
(c)
este mai mare de 40 %, dar inferioară sau egală cu 60 % din prețul inițial, dreptul suplimentar este egal cu 50 % din suma ce depășește 40 %, la care se adaugă dreptul suplimentar prevăzut la litera (b);
(d)
este mai mare de 60 %, dar inferioară sau egală cu 75 % din prețul inițial, dreptul suplimentar este egal cu 70 % din suma ce depășește 60 %, la care se adaugă drepturile suplimentare prevăzute la literele (b) și (c);
(e)
este mai mare de 75 % din prețul inițial la import, dreptul suplimentar este egal cu 90 % din suma ce depășește 75 %, la care se adaugă drepturile suplimentar prevăzute la literele (b), (c) și (d).
Calculele menționate la literele (a)-(e) din primul paragraf se efectuează conform tabelului din anexa I.
Articolul 4
(1) Importatorul poate cere, pentru stabilirea dreptului suplimentar, aplicarea prețului CIF la import pentru lotul respectiv, atunci când acesta este superior prețului reprezentativ aplicabil menționat la articolul 2 alineatul (2).
Aplicarea prețului CIF la import pentru lotul respectiv în vederea stabilirii dreptului suplimentar este condiționată de prezentarea de către cel interesat, autorităților competente ale statului membru de import, a cel puțin următoarelor documente:
(a)
contractul de cumpărare sau orice altă dovadă echivalentă;
(b)
contractul de asigurare;
(c)
factura;
(d)
contractul de transport (atunci când este este cazul);
(e)
certificatul de origine;
(f)
și, în cazul transportului maritim, conosamentul.
(2) În cazul prevăzut la alineatul (1), importatorul trebuie să constituie o garanție egală cu nivelul drepturilor suplimentare pe care le-ar fi plătit în cazul în care acestea s-ar fi calculat pe baza prețului reprezentativ aplicabil produsului respectiv.
Importatorul are la dispoziție un termen de o lună din momentul vânzării produselor respective, în limita unui termen de patru luni de la data acceptării declarației de liberă circulație, pentru a dovedi că expedierea s-a făcut în condiții ce confirmă realitatea prețurilor menționate la alineatul (1). Nerespectarea unuia sau a altuia dintre cele două termene de mai sus atrage după sine pierderea garanției constituite. Totuși, termenul de patru luni poate fi prorogat de către autoritatea competentă cu maximum trei luni, la cererea întemeiată a importatorului.
Garanția constituită este eliberată în măsura în care se prezintă autorităților vamale dovezile cu privire la condițiile de desfacere.
În caz contrar, garanția este încasată prin plata drepturilor suplimentare. În cazul în care, în urma unei verificări, autoritățile competente constată nerespectarea condițiilor din prezentul articol, acestea trec la recuperarea drepturilor datorate în conformitate cu articolul 220 din Regulamentul (CEE) nr. 2913/92. Pentru stabilirea sumei totale a drepturilor care trebuie recuperate sau care rămân de recuperat, se ține cont de o dobândă curentă începând cu data intrării mărfii în liberă circulație până la data recuperării. Rata dobânzii aplicate este aceeași cu cea pentru operațiunile de recuperare din dreptul intern.
(3) În lipsa cererii menționate la alineatul (1), prețul CIF la import pentru lotul respectiv, care trebuie luat în considerare pentru impunerea unui drept suplimentar, este prețul reprezentativ prevăzut la articolul 2 alineatul (2). În acest caz, dreptul suplimentar se calculează pe baza tabelului din anexa I.
Articolul 5
Regulamentul (CE) nr. 1598/95 se abrogă.
Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa III.
Articolul 6
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 mai 2007.

Labels: 3
2
17
15